VSA, Japan waarsku Brittanje oor EU-besluit | Netwerk24
VSA, Japan waarsku Brittanje oor EU-besluit
Deur Sarel van der Walt 04 September 2016 19:35
Pres. Jacob Zuma en China se pres. Xi Jinping Sondag in Hangzhou, China, nadat hulle ten tyde van die G20-beraad bilaterale samesprekings gevoer het. Foto: GCIS
Twee van Brittanje se grootste bondgenote het Theresa May, nuwe Britse eerste minister, op haar eerste G20-beraad goed laat verstaan dat Brittanje se besluit om sy bande met die Europese Unie (EU) te verbreek, verkeerd was.
Die G20-beraad word in Hangzhou, China, gehou.
Pres. Barack Obama van die VSA het May gewaarsku dat Brittanje nie voorkeurbehandeling met handelsooreenkomste sal kry noudat hy hom aan die EU onttrek nie, terwyl Japan ’n dokument van 15 bladsye aan die Britse premier oorhandig het waarin hy waarsku oor die gevolge van die Brexit-besluit.
Sowat die helfte van Japanse beleggings in die EU is in Brittanje.
Een van die Brexit-gevolge is dat Japanse banke, motorvervaardigers en farmaseutiese en ander maatskappe hul streekhoofkantoor van Brittanje na EU-lande sal verskuif.
Obama het in ’n bilaterale gesprek aan May gesê die VSA sal eers op handelsooreenkomste met die EU en die blok lande aan die Stille Oseaan fokus voordat hy ooreenkomste met Brittanje sal oorweeg.
Dit is May se eerste G20-beraad sedert sy vroeër vanjaar as eerste minister by David Cameron oorgeneem het. Cameron het bedank nadat die Britte in ’n referendum besluit het die land moenie meer deel van die EU wees nie.
Suid-Afrika word op die beraad deur pres. Jacob Zuma verteenwoordig.
Hy word vergesel van Pravin Gordhan, minister van finansies.
Rapport het Sondag berig Zuma het aan boord van ’n gehuurde Angolese vliegtuig China toe gevlieg en Gordhan op ’n kommersiële vlug.
Die presidensie het in ’n verklaring gesê Zuma en die staatshoofde van die vier ander Brics-lande, China, Brasilië, Indië en Rusland, het ten tyde van die beraad vergader en onder meer gepraat oor die wêreldpolitiek en -ekonomie, veiligheid, regeringskwessies en sake van gemeenskaplike belang.
Zuma het ook bilaterale gesprekke gevoer met onder andere pres. Xi Jinping van China en die Kanadese eerste minister, Justin Trudeau.
Die beraad eindig vandag.
Bykomende bronne: Reuters, The Telegraph, The Guardian
Meer oor: Theresa May | Sarel Van Der Walt | Vsa | Brexit | Eu | Europese Unie
May hoor kabinet se idees oor Brexit aan
Die Brexit-spook lóóp